b'\n_START_ARTICLE_\nJanez Krstnik Mayr\n_START_SECTION_\n\xc5\xbdivljenje\n_START_PARAGRAPH_\nJanez Krstnik Mayr se je rodil 20. februarja 1634 v Frauen-Chiemsee na Bavarskem. Poro\xc4\x8dil se je z Anno Ursulo Katzenberger, ki je bila vdova salzbur\xc5\xa1kega tiskarja. Tako je prevzel njeno podjetje. Umrl je leta 1708 v Salzburgu._NEWLINE_Mayr se je za tiskarja izu\xc4\x8dil pri Andreasu Apergerju v Augsburgu. \xc5\xa0olanje je zaklju\xc4\x8dil \xc5\xbee po enem letu, kljub temu, da je bila predpisana u\xc4\x8dna doba dve leti. Za drugo leto je namre\xc4\x8d pla\xc4\x8dal sto goldinarjev in si tako reko\xc4\x8d kupil obrtno dovoljenje.\n_START_SECTION_\nDelo\n_START_PARAGRAPH_\nLeta 1656 se je poro\xc4\x8dil z Anno Ursulo in prevzel podjetje njenega pokojnega mo\xc5\xbea Christopha Katzenbergerja. Vendar pa ni imel sre\xc4\x8de, 16. julija 1669 je namre\xc4\x8d stavbo, v kateri je imel svojo delavnico, zasul plaz. Tako je tiskarno preselil v novo hi\xc5\xa1o v Griesgasse, ki je bila bolj prakti\xc4\x8dna, saj je bila bli\xc5\xbee sredi\xc5\xa1\xc4\x8du mesta. Salzbur\xc5\xa1ko podjetje je Mayr vodil 52 let, v tem \xc4\x8dasu pa je izdal preko 200 publikacij._NEWLINE_Ljubljanska stanovna uprava je 18. januarja 1676 predala skrb za tisk Janezu Ludviku Sch\xc3\xb6nlebnu, ki je od\xc5\xa1el v Salzburg in dal ponudbo Janezu Krstniku Mayru, in sicer, da odpre podjetje v Ljubljani. \xc5\xbde 1678 je za\xc4\x8dela delovati Mayrova podru\xc5\xbenica v Ljubljani. Sam jo je Mayr vodil do 1682, po tem pa je posel v Ljubljani prevzel njegov sin Jo\xc5\xbeef Tadej. Mayr pa je nekoliko deloval na slovenskem podro\xc4\x8dju \xc5\xbee pred ustanovitvijo podru\xc5\xbenice. Leta 1676 je na primer natistnil delo sti\xc5\xa1kega patra Edmunda Wagnerja Controversiae philosophicae._NEWLINE_Mayr pa se je uveljavil tudi kot knjigotr\xc5\xbeec. Knjige je prodajal v salzbur\xc5\xa1kem podjetju, hodil pa je tudi po sejmih in tam predstavljal svojo ponudbo. Ohranila sta se dva njegova kataloga, eden iz sejma v Linzu (1664), drugi za ljubljanski Elizabetin sejem (1678), s katerim se je predstavil mestu, saj je istega leta odprl svojo ljubljansko podru\xc5\xbenico.'